stanford-oval/wikipedia huggingface dataset:
เหมืองแม่เมาะ
ประวัติ > เหมืองแม่เมาะหลังปี 2470

หลังจากได้มีพระบรมราชโองการออกไปแล้วนั้น ในปี 2493 กรมโลหกิจ (กรมทรัพยากรธรณี) ได้ดำเนินการสำรวจไปจนถึงปี 2496 จึงพบแหล่งถ่านลิกไนต์มีแนวชั้น ติดต่อกันยาวไปตามลำห้วยในแอ่งแม่เมาะ  ต่อมาในปี 2497 รัฐบาลได้ตราพระราชกฤษฎีกาจัดตั้งองค์การพลังงานไฟฟ้าลิกไนต์  เพื่อดำเนินกิจการลิกไนต์ให้บังเกิดผลอย่างจริงจัง จึงทำการก่อสร้างโรงจักรแม่เมาะ  ขนาดกำลังผลิต 12,500 กิโลวัตต์ ใช้ถ่านลิกไนต์เป็นเชื้อเพลิง มีพิธีเปิดโรงไฟฟ้า เมื่อวันที่ 28 พฤศจิกายน 2503
ต่อมาเมื่อวันที่ 14 ธันวาคม 2503 รัฐบาลได้ตราพระราชบัญญัติจัดตั้งการลิกไนต์ โดยโอนกิจการและทรัพย์สินขององค์การพลังงานไฟฟ้าลิกไนต์ มาเป็นของการลิกไนต์  กำหนดให้มีหน้าที่ผลิตและจำหน่ายถ่านลิกไนต์ วัตถุเคมีจากลิกไนต์  และพลังงานไฟฟ้าจากลิกไนต์  มีอำนาจดำเนินการในเขตท้องที่จังหวัดลำปาง   ลำพูน เชียงใหม่ และตาก  จนกว่าการไฟฟ้ายันฮีจะขยายกิจการไปถึงจังหวัดนั้น ๆ และเขตท้องที่ในภาคใต้ ตั้งแต่จังหวัดชุมพรลงไปทั้งหมด
เมื่อรัฐบาลได้ตราพระราชบัญญัติจัดตั้ง การไฟฟ้าฝ่ายผลิตแห่งประเทศไทย (กฟผ.) โดยรวมกิจการของการลิกไนต์ การไฟฟ้ายันฮี และการไฟฟ้าตะวันออกเฉียงเหนือ เข้าด้วยกัน เมื่อวันที่ 1 พฤษภาคม พ.ศ. 2512  กฟผ. จึงได้รับโอนภาระหน้าที่ของทั้ง 3 องค์การมาดำเนินการทั้งหมด
ปัจจุบันเหมืองแม่เมาะได้ทำการขุดขนถ่านจำนวนประมาณ 15-17 ล้านตัน ส่งให้เครื่องผลิตกระแสไฟฟ้าหน่วยที่ 4 ถึง 13 จำนวน 10 หน่วย ของโรงไฟฟ้าแม่เมาะ  เพื่อผลิตกระแสไฟฟ้า และจ่ายไปยังจังหวัดต่าง ๆ
การดำเนินกิจการ

หลังจากที่มีปัญหาด้านมลพิษทางฝุ่นควันในปี พ.ศ. 2527 ทำให้การไฟฟ้าฝ่ายผลิตแห่งประเทศไทย ในนามของเหมืองแม่เมาะ และโรงไฟฟ้าแม่เมาะ ดำเนินการรักษาและควบคุมมาตรฐานด้านมลพิษอย่างเคร่งครัด ในส่วนของเหมือง ได้ทำการติดตั้งหลังคาคลุมสายพานลำเลียงไว้ตลอดแนว พร้อมทั้งมีการฉีดพรมน้ำในสายพานลำเลียงและหน้างานเป็นระยะๆ เพื่อให้ความชื้นเป็นตัวลดการกระจายของฝุ่นละออง โดยผลจากสถานีตรวจสอบคุณภาพอากาศ ซึ่งติดตั้งไว้โดยรอบจำนวน 13 สถานีนั้น ได้รายงานผลออกมาต่อเนื่องเป็นระยะเวลากว่า 10 ปี ในระดับที่เป็นที่น่าพอใจ คือมีคุณภาพอากาศในทุกๆด้าน ดีกว่าในกรุงเทพมหานครและปริมณฑล และมีคุณภาพอากาศใกล้เคียงกับเขตเมืองลำปาง นอกจากมีการฉีดน้ำพรมหน้างานแล้ว ยังมีการปลูกต้นไม้และเพิ่มพื้นที่สีเขียวโดยรอบ เพื่อเป็นแนวกันฝุ่น ไม่ให้ลอยออกไปในย่านที่อยู่อาศัยใกล้เคียงด้วย
สถานที่สำคัญในบริเวณเหมือง

นอกจากกลุ่มอาคารที่ทำการ และโรงซ่อมบำรุงเครื่องมือหนักต่างๆที่ใช้ในการทำเหมือง แล้วนั้น เหมืองแม่เมาะยังประกอบด้วยส่วนต่างๆ ที่สร้างขึ้นเพื่อเป็นแหล่งพักผ่อนหย่อนใจ และเป็นพื้นที่สีเขียวให้กับเหมือง ซึ่งประกอบด้วย
สถานที่สำคัญในบริเวณเหมือง > พิพิธภัณฑ์ศูนย์ถ่านหินลิกไนต์ศึกษา (เหมืองแม่เมาะ)

ตั้งอยู่บริเวณทางเข้าสวนพฤกษชาติ เป็นอาคารชั้นเดียว เป็นศูนย์นิทรรศการถาวร จัดแสดงเรื่องเกี่ยวกับธรณีวิทยาของประเทศไทย และเน้นในส่วนที่เกี่ยวข้องกับจังหวัดลำปางโดยตรง ประกอบด้วยส่วนจัดแสดง 4 ส่วนคือ
โถงกลาง จัดแสดงวีดิทัศน์นำเรื่องก่อนการเข้าชม เป็นความรู้เบื้องต้นเกี่ยวกับถ่านหินในประเทศไทย
ห้องธรณีวิทยา จัดแสดงวีดิทัศน์ภาพยนตร์สามมิติ เรื่องกำเนิดโลกและกำเนิดถ่านหิน และ มีนิทรรศการเกี่ยวกับธรณีวิทยา และฟอซซิลที่พบในบริเวณพื้นที่เหมืองแม่เมาะ
ห้องผลิตไฟฟ้า จัดแสดงแบบจำลอง ขั้นตอนตั้งแต่เริ่มทำเหมืองจนผลิตออกมาเป็นกระแสไฟฟ้า
ห้องเฉลิมพระเกียรติ จัดแสดงภาพ และวีดิทัศน์ เกี่ยวกับกิจการถ่านหิน และพระบาทสมเด็จพระปกเกล้าเจ้าอยู่หัว
สถานที่สำคัญในบริเวณเหมือง > สวนพฤกษชาติ

ตั้งอยู่บริเวณฝั่งตะวันออกเฉียงเหนือของบ่อเหมือง เป็นที่ตั้งของศาลาชมวิว และลานสไลเดอร์หญ้าขนาดใหญ่ ซึ่งประชาชนในพื้นที่มักมาพักผ่อนหย่อนใจกันที่นี่ โดยสวนพฤกษชาติแห่งนี้ จะมีการหมุนเวียนผลัดเปลี่ยนดอกไม้ลงแปลงตามฤดูกาล และจะมีงานเทศกาลท่องเที่ยวแม่เมาะขึ้นที่นี่ในเดือน พฤศจิกายน ของทุกปี ยกเว้นเมื่อปี 2549 ไม่ได้มีการจัดงานที่สวนพฤกษชาติ เนื่องจากฝนที่ตกลงมาต่อเนื่องก่อนหน้านั้น ได้ทำให้พื้นดินชื้นแฉะมาก จึงต้องย้ายไปจัดที่ทุ่งบัวตองแทน
สถานที่สำคัญในบริเวณเหมือง > อาคารนันทนาการและสนามกอล์ฟ

อยู่ในบริเวณใกล้กลับศูนย์พิพิธภัณฑ์ฯ  เป็นอาคารใหม่ที่เพิ่งจะสร้างเสร็จในปี 2549 ในแบบสถาปัตยกรรมล้านนาประยุกต์ เป็นที่ตั้งของห้องจัดเลี้ยงและสโมสร ซึ่งย้ายมาจากบริเวณใกล้เคียงและได้ปรับปรุงให้ดีขึ้นมา
สถานที่สำคัญในบริเวณเหมือง > ทุ่งบัวตอง

ทุ่งบัวตองนี้อยู่บนภูเขาสูงทางทิศเหนือ ซึ่งเป็นภูเขาเทียมที่เกิดจากการนำดิน และกากถ่านหินจากเหมืองมาถมไว้ โดยมีแผนพัฒนาเป็นแหล่งท่องเที่ยวถาวร ด้วยการสร้างศาลาชมวิว พร้อมลานกิจกรรมด้านบนยอดดอย และปลูกบัวตองในบริเวณลาดเขารอบๆดอย เพื่อให้เป็นแหล่งพักผ่อนหย่อนใจและเป็นพื้นที่สีเขียว
ทางเข้า พิพิธภัณฑ์ศูนย์ถ่านหินลิกไนต์ศึกษา (เหมืองแม่เมาะ) เฉลิมพระเกียรติพระบาทสมเด็จพระปกเกล้าเจ้าอยู่หัว
อาคารนันทนาการ
ทุ่งบัวตองแม่เมาะ
เดอะ 100: อะแรงกิงออฟเดอะมอสต์อินฟลูเอนเชียลเพอร์เซินอินฮิสทรี

| --- | --- |
ปกฉบับ ค.ศ. 1992
ผู้ประพันธ์: ไมเคิล เอช. ฮาร์ต
ประเทศ: สหรัฐ
ภาษา: อังกฤษ
ชุด: ฉบับที่ 1 (1978) ฉบับที่ 2 (1992)
หัวเรื่อง: การจัดอันดับ ชีวประวัตื ประวัติศาสตร์
พิมพ์: ค.ศ. 1978 (Hart Publishing Company, New York)
ชนิดสื่อ: พิมพ์
ISBN: 9780806513508
OCLC: 644066940
เดอะ 100: อะแรงกิงออฟเดอะมอสต์อินฟลูเอนเชียลเพอร์เซินอินฮิสทรี (อังกฤษ: The 100: A Ranking of the Most Influential Persons in History) เป็นหนังสือที่ตีพิมพ์ใน ค.ศ. 1978 โดยไมเคิล เอช. ฮาร์ต (Michael H. Hart) นักเขียนชาวอเมริกันที่มีแนวคิดชาตินิยมผิวขาว หนังสือเล่มนี้ตีพิมพ์โดยสำนักพิมพ์ของพ่อของฮาร์ต ถือเป็นหนังสือเล่มแรกของเชาและได้รับการตีพิมพ์ซ้ำอีกครั้งใน ค.ศ. 1992 พร้อมการแก้ไข ในมุมมองของฮาร์ต เขาจัดอันดับบุคคล 100 คนที่มีอิทธิพลต่อประวัติศาสตร์มนุษย์มากที่สุด สิ่งที่ต่างจากการจัดอันดับต่าง ๆ ในยุคนั้นคือ ฮาร์ตไม่ได้พยายามจัดอันดับโดยใช้ "ความยิ่งใหญ่" เป็นเกณฑ์ แต่พยายามจัดอันดับโดยพิจารณาจากการกระทำของผู้ที่เปลี่ยนแปลงวิถีประวัติศาสตร์มนุษยชาติมากที่สุด
บทสรุป

หนังสือเล่มนี้ประกอบด้วยบทความทั้งหมด 100 บทความและภาคผนวกของบทความแนะนำผู้ได้รับการชมเชย แต่ละรายการเป็นชีวประวัติของบุคคลแบบสั้น ตามด้วยความคิดของฮาร์ตเกี่ยวกับวิธีที่บุคคลนี้มีอิทธิพลและเปลี่ยนแปลงวิถีประวัติศาสตร์ของมนุษยชาติ เขายกย่องเพิ่มเติมต่อความสำคัญในการกระทำของผู้ที่ฮาร์ตรู้สึกว่าแปลกกว่าปกติ ไม่น่าจะเป็นไปได้ หรือล้ำหน้ากว่ายุคสมัยของพวกเขา เมื่อเทียบกับแนวทางประวัติศาสตร์ที่คาดเดาไว้หากบุคคลนี้ไม่ได้มีชีวิตอยู่
ในมุมมองของฮาร์ต ผู้ก่อตั้งและผู้กำหนดรูปแบบศาสนาที่ประสบความสำเร็จถือเป็นกลุ่มที่มีอิทธิพลมากที่สุด เนื่องจากคนเหล่านี้มีอิทธิพลต่อชีวิตของผู้คนมากมายอย่างมากในช่วงระยะเวลาอันยาวนาน บุคคลที่ได้อันดับ 1 ในรายชื่อของฮาร์ตคือศาสดามุฮัมมัด ฮาร์ตยืนยันว่ามุฮัมมัด "ประสบความสำเร็จอย่างสูง" ทั้งในแวดวงศาสนาและโลก โดยมีส่วนเป็นผู้วางรากฐานศาสนาอิสลามและการพิชิตดินแดนโดยมุสลิมที่รวมคาบสมุทรอาหรับ และภายหลังขยายเป็นรัฐเคาะลีฟะฮ์หลังจากที่ท่านเสียชีวิต ฮาร์ตยังเชื่ออีกว่ามุฮัมมัดมีบทบาทพิเศษเฉพาะตัวในการพัฒนาศาสนาอิสลาม ในทางตรงกันข้าม อิทธิพลในการพัฒนาของศาสนาคริสต์แยกกันระหว่างคำสอนดั้งเดิมและการวางรากฐานของพระเยซู กับเปาโลอัครทูต ผู้มีบทบาทสำคัญในการเผยแผ่ศาสนาคริสต์ยุคแรก ตลอดจนแยกแยะหลักคำสอนและการปฏิบัติของศาสนาคริสต์ออกจากศาสนายูดาห์และศาสนากรีกและโรมันอื่น ๆ ในช่วงเวลานั้น พระโคตมพุทธเจ้า ขงจื๊อ และโมเสสถูกจัดอยู่ในอันดับสูงเช่นกัน เนื่องจากมีบทบาทในการก่อตั้งศาสนา
หนึ่งในบุคคลสำคัญที่สุดที่ไม่ได้ระบุไว้ในหนังสือนี้คืออับราฮัม ลินคอล์น ซึ่งฮาร์ตจัดให้อยู่ในส่วน "ผู้ได้รับการชมเชย" ในภาคผนวก การเปลี่ยนแปลงในฉบับ ค.ศ. 1992 ได้แก่การรวมบุคคลที่มีความเกี่ยวข้องกับคอมมิวนิสต์ที่มีอันดับต่ำกว่าการปฏิวัติ ค.ศ. 1989 เช่น วลาดีมีร์ เลนินและเหมา เจ๋อตง และเพิ่มมีฮาอิล กอร์บาชอฟ ฮาร์ตยังเข้าข้างปัญหาผู้ประพันธ์เชคสเปียร์และแทนที่วิลเลียม เชคสเปียร์ด้วยเอ็ดเวิร์ดเดอเวียร์ เอิร์ลแห่งออกซ์ฟอร์ดที่ 17 ในฉบับ ค.ศ. 1992 ฮาร์ตยังทดแทนนีลส์ บอร์กับอ็องรี แบ็กแรลด้วยเออร์เนสต์ รัทเทอร์ฟอร์ด เฮนรี ฟอร์ดได้รับการกล่าวถึงในรายการ "ผู้ได้รับการชมเชย"  แทนที่ปาโบล ปีกัสโซ ท้ายที่สุด บางอันดับถูกเปลี่ยนแปลง แต่บริเวณ 10 อันดับแรกยังคงเหมือนเดิม
หนังสือนี้ตีพิมพ์ครั้งแรกใน ค.ศ. 1978 ตามที่ระบุไว้โดยสำนักพิมพ์ "Hart Publishing Company" Calgary Herald รายงานว่า หนังสือเล่มนี้ขายได้อย่างน้อย 60,000 เล่ม จากนั้นจึงมีการแปลหนังสือนี้ออกเป็นหลายภาษา
บทสรุป > 10 อันดับแรก (ในฉบับ ค.ศ. 1992)

| อันดับ | ชื่อ | ช่วงเวลา (ค> ศ.) | ภาพ | อาชีพ |
| --- | --- | --- | --- | --- |
| 1 | มุฮัมมัด | ป. 570–632 |  | ผู้นำทางจิตวิญญาณและการเมือง |
| 2 | ไอแซก นิวตัน | 1643–1727 |  | นักวิทยาศาสตร์ |
| 3 | พระเยซู | 4 ปีก่อน ค.ศ. – ค.ศ. 33 |  | ผู้นำทางจิตวิญญาณ |
| 4 | พระโคตมพุทธเจ้า | 563–483 ปีก่อน ค.ศ. |  | ผู้นำทางจิตวิญญาณ |
| 5 | ขงจื๊อ | 551–479 ปีก่อน ค.ศ. |  | นักปรัชญา |
| 6 | เปาโลอัครทูต | 5–67 |  | สาวกในศาสนาคริสต์ |
| 7 | ไช่ หลุน | 50–121 |  | ผู้คิดค้นกระดาษ |
| 8 | โยฮันเนิส กูเทินแบร์ค | ป. 1400–1468 |  | ผู้คิดค้นแท่นพิมพ์ |
| 9 | คริสโตเฟอร์ โคลัมบัส | 1451–1506 |  | นักสำรวจ |
| 10 | อัลเบิร์ต ไอน์สไตน์ | 1879–1955 |  | นักวิทยาศาสตร์ |
การตอบรับ

การตั้งมุฮัมมัดในอันดับแรก ทำให้หนังสือได้รับความเห็นพิพาทบางส่วนจากนักวิจารณ์ตะวันตก แต่กลับเป็นที่ต้อนรับอย่างมากและมีความเห็นในแง่บวกอย่างแพร่หลายในโลกมุสลิม และนักเขียนหนังสือมุสลิมมักอ้างอิงหนังสือนี้ ได้แก่ มุฮัมมัด อัชชีรอซี, อาห์เม็ด ดีดัต เป็นต้น ใน ค.ศ. 1988 อดีตประธานาธิบดีอียิปต์ร่วมสมัย ฮุสนี มุบาร็อก ยกย่องไมเคิล ฮาร์ตจากการตั้งศาสดามุฮัมมัดให้อยู่ในอันดับ 1 Steven Skiena และ Charles Ward เขียนไว้ในหนังสือ Who's Bigger?: Where Historical Figures Really Rank ว่า เดอะ 100: อะแรงกิงออฟเดอะมอสต์อินฟลูเอนเชียลเพอร์เซินอินฮิสทรี "อาจเป็นการจัดอันดับบุคคลสำคัญทางประวัติศาสตร์ตามอิทธิพลที่รู้จักกันดีที่สุด"
ภาคต่อ

ฮาร์ตได้เขียนหนังสืออีกเล่มใน ค.ศ. 1999 ชื่อว่า A View from the Year 3000 โดยเป็นมุมมองของผู้คนจากอนาคตและจัดอันดับบุคคลที่มีอิทธิพลที่สุดในประวัติศาสตร์ เกือบครึ่งหนึ่งของรายการคือบุคคลสมมติจากปี 2000–3000 แต่ส่วนที่เหลือคือบุคคลที่มีอยู่จริง เนื้อหาส่วนใหญ่มาจากรุ่น 1992 ที่มีการเรียงลำดับใหม่
ดูเพิ่ม

ไทม์ 100
ฮูส์บิกเกอร์?
ศักดิ์ แกแล็คซี่

| ศักดิ์ แกแล็คซี่   (ศักดา ศักดิ์สุรีย์) |
| --- | --- |
เกิด: 17 กันยายน พ.ศ. 2502 จังหวัดร้อยเอ็ด
สถิติขึ้นชก
ชกทั้งหมด: 18
ชนะ: 9
ชนะน็อก: 7
แพ้: 9
เสมอ: 0
 
ศักดิ์ แกแล็คซี่ หรือ ศักดา ศักดิ์สุรีย์ เกิดเมื่อ 17 กันยายน พ.ศ. 2502 ที่ จังหวัดร้อยเอ็ด สถิติการชก 18 ครั้ง ชนะ 9 (น็อค 7) แพ้ 9
ประวัติ

ศักดาเป็นนักมวยคนเดียวที่เคยชกชนะ เขาทราย แกแล็คซี่ แชมป์โลกผู้ยิ่งใหญ่ของไทย ทั้งคู่ชกกันหลังจากที่เขาทรายชกมวยสากลอาชีพมาได้ 6 ครั้ง และขึ้นชิงแชมป์เวทีราชดำเนินรุ่นแบนตัมเวทซึ่งศักดา ศักดิ์สุรีย์ ครองแชมป์แชมป์อยู่ในขณะนั้น เมื่อ 24 กรกฎาคม พ.ศ. 2524 ก่อนการชก ทุกฝ่ายมั่นใจว่าเขาทรายน่าจะเป็นฝ่ายชนะน็อคได้ไม่ยาก เพราะศักดาน้ำหนักเกินรุ่นแบนตัมเวทไปมาก ถึงวันชั่งน้ำหนักยังต้องอบตัวและออกวิ่งกว่าจะทำน้ำหนักตามพิกัดได้
เมื่อขึ้นเวทีชกกันจริง ๆ ปรากฏว่าเขาทรายเข้าไม่ติด ไม่สามารถใช้หมัดซ้ายชกศักดาได้จัง ๆ เพราะเสียเปรียบช่วงชกมาก ศักดาใช้ช่วงชกที่ได้เปรียบชกทำคะแนนนำไปก่อนแมจะอ่อนแรงในยกท้าย ๆ และถูกเขาทรายต่อยจนแตกทั้งสองคิ้ว เมื่อเขาทรายชกศักดาลงไปให้กรรมการนับสิบไม่ได้ ครบสิบยก ศักดาจึงเป็นฝ่ายชนะคะแนนไป
หลังจากการชกในวันนั้น ศักดาสละแชมป์ขึ้นไปชกในรุ่นที่ใหญ่กว่า และได้ครองแชมป์เวทีราชดำเนินรุ่นซูเปอร์เฟเธอร์เวท ต่อมาได้เข้ามาอยู่ในสังกัดของนิวัฒน์ เหล่าสุวรรณวัฒน์ เปลี่ยนชื่อเป็น ศักดิ์ แกแล็คซี่ มีโอกาสได้ไปชิงแชมป์โลกที่เกาหลีใต้ แต่ไม่สำเร็จ
เกียรติประวัติ

แชมป์ประเทศไทยรุ่นแบนตัมเวท
ชิง 29 กรกฎาคม 2524 ชนะคะแนน เขาทราย แกแล็คซี่
สละแชมป์
แชมป์ประเทศไทยรุ่นซูเปอร์เฟเธอร์เวท
ชิง 10 กรกฎาคม 2526 ชนะน็อค สุวรรณ เมืองสุรินทร์ ยก 8
เสียแชมป์ 24 พฤษภาคม 2529 แพ้น็อค เทวินทร์ ณ ราชวัตร ยก 1
เคยชิงแชมป์ต่อไปนี้แต่ไม่สำเร็จ
ชิงแชมป์โลกรุ่นจูเนียร์ไลท์เวท IBF เมื่อ 16 ก.ย. 2527 แพ้น็อค ยู ฮวานคิล (เกาหลีใต้) ยก 6 ที่ โปฮัง, เกาหลีใต้
ชิงแชมป์ OPBF รุ่นจูเนียร์ไลท์เวทเมื่อ 30 มีนาคม 2528 แพ้น็อค รอด เซเกนัน ยก 2 ที่ ฟิลิปปินส์
สกัด พรทวี

| สกัด พรทวี (สกัด เพชรยินดี) |
| --- | --- |
เกิด: วิรุฬห์ ผลพิมาย พ.ศ. 2501 อำเภอพิมาย จังหวัดนครราชสีมา
สถิติ
รุ่น: ไลท์เวท, ซูเปอร์แบนตั้มเวท
เทรนเนอร์: {{{trainer}}}
 
สถิติขึ้นชก
ชกทั้งหมด: 14 (มวยสากล)
ชนะ: 12
ชนะน็อก: 9
แพ้: 2
เสมอ: 0
 
สกัด พรทวี หรือ สกัด เพชรยินดี มีชื่อจริงว่า วิรุฬห์ ผลพิมาย เป็นชาวอำเภอพิมาย จังหวัดนครราชสีมา เกิดเมื่อ พ.ศ. 2501 สถิติการชก 14 ครั้ง ชนะ 12 (น็อค 9) แพ้ 2 (เฉพาะมวยสากลอาชีพ)
ประวัติ

สกัด พรทวี หรือ สกัด เพชรยินดี เป็นนักมวยไทยที่มีชื่อเสียงมาก่อนที่จะหันมาชกมวยสากล เป็นเจ้าของแชมป์มวยไทยและคิกบ็อกซิ่ง 10 รายการทั้งในและนอกประเทศไทย มีศักดิ์เป็นหลานของ "ยักษ์ผีโขมด" สุข ปราสาทหินพิมาย นักมวยไทยชื่อดัง  มีสถิติการชกมวยไทยประมาณ  317 ครั้ง ชนะ 266  แพ้ 40  เสมอ 11 และเป็นการชนะน็อกมากกว่า 150 ครั้ง ก่อนจะเลิกชกมวยไทยไปด้วยอายุเพียง 28 ปี
ในการชกมวยสากล สกัดชกเพียง 2 ครั้งเท่านั้นก็ได้ชิงแชมป์โลกในรุ่นซูเปอร์แบนตัมเวท สภามวยโลก (WBC) กับ วิลเฟรโด โกเมซ แชมป์โลกชาวเปอร์โตริโก
การชิงแชมป์โลกของสกัดจัดขึ้นที่สนามกีฬากลาง จังหวัดนครราชสีมา มีประชาชนซื้อตั๋วเข้าชมจนแน่นสนาม แต่เมื่อคู่มวยก่อนเวลาคู่แรกขึ้นเวทีชกกันเท่านั้น อัฒจันทร์ด้านทิศใต้พังลงมา มีผู้บาดเจ็บหลายคน จนมวยในรายการชกผ่านไป 3 คู่ ฝ่ายผู้จัดจึงสั่งให้งดการชกมวยไทยไว้ เพื่อรอเวลา 20.29 น. ซึ่งเป็นฤกษ์ที่สกัดจะขึ้นเวที
เมื่อถึงเวลาที่สกัดขึ้นเวที ปรากฏว่าอัฒจันทร์ด้านทิศใต้พังลงมาอีก คราวนี้มีทั้งผู้บาดเจ็บและผู้เสียชีวิต เกิดไฟช็อตจนต้องดับไฟในบริเวณสนามลง เวลาผ่านไปครึ่งชั่วโมง เมื่อแก้ไขปัญหาไฟฟ้าในสนามเสร็จ การชกจึงเริ่มขึ้นเมื่อเวลาเกือบ 21.00 น. โดยตัดพิธีการบนเวทีออกไปหมด มีกรรมการตัดสินบนเวทีคนเดียวคือ เรย์นันโด โซลิส ชาวเม็กซิกัน และมีอันโตนิโอ สเกียร์ร่า ผู้แทนสภามวยโลกเป็นสักขีพยาน
ผลการชกปรากฏว่าสกัดสู้ โกเมซไม่ได้ เป็นฝ่ายปิดป้องและออกหมัดผิดๆ ถูกๆ ในขณะที่โกเมซเลือกต่อยเอาตามใจชอบ ผลสุดท้าย สกัดเป็นฝ่ายแพ้น็อคไปในยกที่ 3 ทำให้ชิงแชมป์โลกไม่สำเร็จ
ในวันที่ 25 มีนาคม พ.ศ. 2554 ได้มีการแข่งขันมวยไทยระหว่าง พุฒ ล้อเหล็ก กับ สกัด เพชรยินดี ในรายการ "ศึกเชิดชูไทย+วันสหพล" ที่จังหวัดสุราษฎร์ธานี ด้วยเงินเดิมพันขั้นต่ำหนึ่งล้านบาท แท้จริงแล้ว การแข่งขันครั้งดังกล่าวมิได้มุ่งเน้นที่เงินทอง หากแต่เพียงต้องการให้นักมวยไทยรุ่นหลัง มีการใช้ศิลปะมวยไทยได้อย่างถูกต้อง จากการแข่งขันครั้งดังกล่าว พุฒ ล้อเหล็ก เป็นฝ่ายชนะคะแนน
ปัจจุบัน สกัดได้เป็นเทรนเนอร์มวยไทยที่ฟิตเนส 7 ที่โรงแรมทาวน์อินทาวน์ กับ ทาวน์อินทาวน์ยิม และที่ไทยบ็อกซิ่งมาเตอร์ (TMB) และค่ายมวยเสกโลโซ ที่โรงแรมแอมบาสเดอร์
เกียรติประวัติ

แชมป์ ABC รุ่นไลท์เวท (2529)
ชิง 22 กุมภาพันธ์ 2529 ชนะน็อค ยก 2 บอย โรมีโร ( ฟิลิปปินส์) ที่ สนามกีฬาอัลซาบา อัลซาเร็ม คูเวต
สละแชมป์เพราะสถาบันหยุดดำเนินการ
แชมป์ประเทศไทยรุ่นไลท์เวท
ชิง 27 สิงหาคม 2529 ชนะน็อค ยก 1 พันศักดิ์น้อย เกียรติเกรียงไกร
สละแชมป์
แชมป์ OPBF รุ่นไลท์เวท (2529 - 2530)
ชิง 28 ตุลาคม 2529 ชนะน็อค ยก 8 เดล อาร์ทังโก ( ออสเตรเลีย)
ป้องกันแชมป์ครั้งที่ 1, 26 กุมภาพันธ์ 2530 ชนะน็อค ยก 6 มูฮัมหมัด จูฮารี ( อินโดนีเซีย) ที่ เวทีลุมพินี
ป้องกันแชมป์ครั้งที่ 2, ชนะน็อค ยก 1 บิเซนติ ซานโตโซ (อินโดนีเซีย) ที่ เกซิก
เสียแชมป์ 28 กุมภาพันธ์ 2531 แพ้คะแนน ปาร์ค บองชุน ( เกาหลีใต้) ที่ แดจอน
เคยชิงแชมป์ต่อไปนี้แต่ไม่สำเร็จ
ชิงแชมป์โลกรุ่นซูเปอร์แบนตัมเวท WBC เมื่อ 2 มิ.ย. 2521 แพ้น็อค ยก 3 วิลเฟรโด โกเมซ ( ปวยร์โตรีโก) ที่ จังหวัดนครราชสีมา
ในวัฒนธรรมร่วมสมัย

สกัด พรทวี เป็นต้นแบบของตัวละครสกัด ซึ่งเป็นนักมวยไทยในวิดีโอเกม และภาพยนตร์สตรีทไฟท์เตอร์ โดยเมื่อครั้งหนึ่ง สกัด พรทวี เดินทางไปชกมวยไทยที่ประเทศญี่ปุ่น และชกได้ดีเป็นที่สนใจของทีมงานสร้างเกมที่นั่น จนนำไปเป็นตัวละครในเกม
ไมโครซอฟท์ วิชวลสตูดิโอ

| --- | --- |

นักพัฒนา: ไมโครซอฟท์

รุ่นเสถียร: 2022 17.12.4     /    14 มกราคม 2025
 
ระบบปฏิบัติการ: ไมโครซอฟต์ วินโดวส์
ภาษา: 13 ภาษา
รายชื่อภาษาจีน, เช็ก, อังกฤษ, ฝรั่งเศส, เยอรมัน, อิตาลี, ญี่ปุ่น , เกาหลี, โปแลนด์, โปรตุเกส (บราซิล), รัสเซีย, สเปน และ ตุรกี
ประเภท: Integrated Development Environment
สัญญาอนุญาต: Microsoft EULA
เว็บไซต์: visualstudio.microsoft.com
วิชวลสตูดิโอ คือ สิ่งแวดล้อมสำหรับการพัฒนาแบบเบ็ดเสร็จ (อังกฤษ: integrated development environment) หรือ IDE พัฒนาขึ้นโดยไมโครซอฟต์ ซึ่งเป็นเครื่องมือที่ช่วยนักพัฒนาซอฟต์แวร์พัฒนาโปรแกรมคอมพิวเตอร์ เว็บไซต์ เว็บแอปพลิเคชัน และ เว็บเซอร์วิซ วิชวลสตูดิโอใช้แพลตฟอร์มต่าง ๆ ของไมโครซอฟต์ เช่น Windows API, Windows Presentation Foundation, Windows Forms, Windows Store และ Microsoft Silverlight 
วิชวลสตูดิโอนั้นรองรับภาษาโปรแกรมเป็นจำนวนมาก เช่น ภาษาซี, ภาษาซีพลัสพลัส, VB.NET, ภาษาซีชาร์ป, ภาษาเอฟชาร์ป, จาวาสคริปต์, TypeScript, XML, XSLT, HTML, และ CSS
วิชวลสตูดิโอ 2008 ซึ่งเป็นรุ่นหลังจาก 2010 ได้แบ่งเป็นรุ่นดังต่อไปนี้:
Visual Studio Express Products
Visual Studio Standard Edition
Visual Studio Professional Edition
Visual Studio Tools for Office
Visual Studio Team System
วิชวลสตูดิโอ 2010 ซึ่งเป็นรุ่นหลังจาก 2011 ได้แบ่งเป็นรุ่นดังต่อไปนี้:
Visual Studio Standard Edition
Visual Studio Premium Edition
Visual Studio Professional Edition
Visual Studio Team Foundation Server: Trial
Visual Studio Express Edition
Visual Studio SDK
Visual Studio .NET Framework 4.0
Visual Studio Test Professional Edition
Visual Studio Team Explorer - ISO
Visual Studio Team Explorer Everywhere
Visual Studio 2Lab Management
Visual Studio Remote Debugger
Visual Studio F#
Visual Studio Visualization & Modeling SDK
Visual Studio Agents
Visual Studio Tools for Office Runtime
Visual Studio Shell (Integrated)
Visual Studio Shell (Isolated)
วิชวลสตูดิโอ 2011 เบต้า ซึ่งเป็นหลังจาก 2012 RC ได้แบ่งเป็นรุ่นดังต่อไปนี้:
Visual Studio Ultimate
Visual Studio Premium
Visual Studio Professional
Visual Studio Test Professional
วิชวลสตูดิโอ 2012 RC ซึ่งเป็นรุ่นล่าสุดได้แบ่งเป็นรุ่นดังต่อไปนี้:
Visual Studio Ultimate
Visual Studio Premium
Visual Studio Professional
Visual Studio Test Professional
Visual Studio Team Foundation Server
ดูเพิ่ม

ดอตเน็ตเฟรมเวิร์ก
SQL Server
ADO.NET
ASP.NET
ผลิตภัณฑ์ที่เกี่ยวข้อง

วิชวลสตูดิโอแลบมาเนจเมนต์ (อังกฤษ: Visual Studio Lab Management) เป็นเครื่องมือพัฒนาโดยไมโครซอฟต์สำหรับนักทดสอบซอฟต์แวร์ไว้สร้างและจัดการสภาพแวดล้อมเสมือน
วิชวลสตูดิโอโค้ด
ประยูรศักดิ์ เมืองสุรินทร์

| ประยูรศักดิ์ เมืองสุรินทร์ |
| --- | --- |
เกิด: ประยูร สุทธิ 10 พฤศจิกายน พ.ศ. 2506 บุรีรัมย์
ชื่ออื่น: หมัดข้าวนึ่ง
สถิติขึ้นชก
ชกทั้งหมด: 26
ชนะ: 19
ชนะน็อก: 13
แพ้: 7
เสมอ: 0
 
ประยูรศักดิ์ เมืองสุรินทร์ หรือ ประยูร สุทธิ เป็นนักมวยสากลชาวไทยรุ่นซูเปอร์ฟลายเวท ชาวจังหวัดบุรีรัมย์ เกิดเมื่อ 10 พฤศจิกายน พ.ศ. 2506 สถิติการชก 26 ครั้ง ชนะ 19 (น็อค 13) แพ้ 7
ประวัติ

ประยูรศักดิ์เริ่มฝึกมวยไทยครั้งแรกกับพี่ชายที่เป็นนักมวยชื่อยงยุทธ ศิษย์เดชา ขึ้นชกตามเวทีมวยแถวบ้านเกิดในชื่อ "ไก่ป่า ลูกตาแพ้ว" จน พ.ศ. 2524 จึงตามสำราญศักดิ์ เมืองสุรินทร์ นักมวยบ้านเดียวกันเข้ามาอยู่ที่ค่ายเมืองสุรินทร์ของสนอง รักวานิช สนองเห็นว่าประยูรศักดิ์เป็นมวยหมัก ออกหมัดได้ดี จึงให้ชกมวยสากลหวังจะปั้นให้เป็นแชมป์โลกเช่นเดียวกับแสนศักดิ์ เมืองสุรินทร์
ประยูรศักดิ์ชกมวยสากลได้ 9 ครั้ง ก็ถูกทาบทามให้ไปชกนอกรอบกับคิม ซุลโฮ อดีตแชมป์โลกชาวเกาหลีใต้ ผลปรากฏว่าประยูรศักดิ์เป็นฝ่ายชนะคะแนนได้อย่างขาดลอย ทำให้มีชื่อเสียงเป็นที่รู้จักในทันที เมื่อกลับมาเมืองไทย ประยูรศักดิ์ยังแสดงฝีมือได้อย่างยอดเยี่ยมจนได้ครองแชมป์เวทีมวยราชดำเนินรุ่นซูเปอร์ฟลายเวท ชนะน็อคภาคใต้ ลิโพวิตันดี ยก 2 จึงได้มีโอกาสไปชิงแชมป์โลกรุ่นซูเปอร์ฟลายเวท IBF ที่ว่างที่เกาหลีใต้ผลปรากฏว่าประยูรศักดิ์ แพ้น็อคชุน จูโด ยก 12 ไม่ได้ครองแชมป์ ซ้ำเมื่อกลับมาชกในเมืองไทย กลับแพ้น็อคเอลลี่ ปิกัล (ต่อมากลายเป็นแชมป์โลกคนแรกของอินโดนีเซีย) ยก 1 จึงถูกปลดจากตำแหน่งแชมป์เวทีมวยราชดำเนิน
ประยูรศักดิ์ต้องขึ้นชกไต่อันดับใหม่จนได้ครองแชมป์เวทีราชดำเนินรุ่นจูเนียร์เฟเธอร์เวท ชนะน็อคก้องนภา สิงห์ ท.ช. ยก 4 จากนั้นจึงได้รับการสนับสนุนจากบริษัท ยอดมวยดัง จำกัด ผู้ดำเนินการถ่ายทอดสดรายการมวย "ศึกยอดมวยดัง" ทาง ไทยทีวีสีช่อง 9 อ.ส.ม.ท. ในขณะนั้น ให้ขึ้นชิงแชมป์ OPBF รุ่นซูเปอร์แบนตั้มเวท ผลปรากฏว่าประยูรศักดิ์ชนะคะแนนแช ยุนแค็ป คว้าแชมป์มาครองได้สำเร็จ
ประยูรศักดิ์ไปป้องกันแชมป์ OPBF ครั้งแรกที่อินโดนีเซีย ชนะน็อค มาร์ติน คาซังเก้ ยก 11 จึงได้รับเชิญให้ไปชิงแชมป์โลกรุ่นซูเปอร์แบนตั้มเวท IBF ที่เกาหลีใต้อีกครั้ง แต่ไม่สำเร็จอีกเมื่อประยูรศักดิ์แพ้น็อคเซือง ฮุนลี ยก 9 เมื่อกลับมาเมืองไทยประยูรศักดิ์ขึ้นชกป้องกันแชมป์ OPBF กับ ชุง ฮียัง ประยูรศักดิ์ชกชุงจนแตกและถูกจับแพ้ในยกที่ 7 ฝ่ายเกาหลีใต้ประท้วงว่า ชุงแตกเพราะอุบัติเหตุที่ถูกต้องต้องรวมคะแนนตามกติกาเพราะขณะนั้นคะแนนของชุงนำอยู่ ทาง OPBF รับคำร้องของฝ่ายเกาหลีใต้ประกาศกลับคำตัดสิน ทำให้ประยูรศักดิ์ถูกปลด
หลังจากนั้น ประยูรศักดิ์ไปชกชนะที่อินโดนีเซียอีกเพียงครั้งเดียว สนอง รักวานิชก็เสียชีวิต เมื่อขาดผู้สนับสนุน ประยูรศักดิ์จึงแขวนนวม หลังจากนั้นเขาไปขับมอเตอร์ไซค์รับจ้างที่ตลาดมหานาค กรุงเทพฯ อยู่ระยะหนึ่ง จากนั้นก็ไม่มีข้อมูลว่าเขาไปทำงานอยู่ที่ใด
เกียรติประวัติ

แชมป์ประเทศไทยรุ่นซูเปอร์ฟลายเวท
ชิง 12 มกราคม 2527 ชนะน็อค ภาคใต้ ลิโพวิตันดี ยก 2
สละแชมป์
แชมป์ประเทศไทยรุ่นซูเปอร์แบนตั้มเวท
ชิง 16 ตุลาคม 2528 ชนะน็อค ก้องนภา สิงห์ ต.ช. ยก 4
สละแชมป์
แชมป์ OPBF รุ่นซูเปอร์แบนตั้มเวท (2529 -2530)
ชิง 1 กรกฎาคม 2529 ชนะคะแนน ชอย ยอนแคบ ( เกาหลีใต้) ที่ เวทีมวยสำโรง
ป้องกันแชมป์ครั้งที่ 1, 16 กันยายน 2529 ชนะน็อค ยก 11 มาร์ติน คาซังเก้ ( อินโดนีเซีย) ที่ จาร์กาตา
ป้องกันแชมป์ครั้งที่ 2, 23 มีนาคม 2530 ชนะแตก ยก 7 ชุง ฮิยอง (เกาหลีใต้) ที่ เวทีมวยสำโรง
1 เมษายน 2530 ถูกปลด
เคยชิงแชมป์ต่อไปนี้แต่ไม่สำเร็จ
ชิงแชมป์โลกรุ่นซูเปอร์ฟลายเวท IBF เมื่อ 28 ม.ค. 2527 แพ้น็อค ยก 12 ชุน จู โด (เกาหลีใต้) ที่ โซล
ชิงแชมป์โลกรุ่นซูเปอร์แบนตั้มเวท IBF เมื่อ 18 ม.ค. 2530 แพ้น็อค ยก 9 ลี ซึงฮุน (เกาหลีใต้) ที่ สนามกีฬาในร่ม โปฮัง
สภาผู้แทนราษฎรไทย ชุดที่ 24

สมาชิกสภาผู้แทนราษฎรไทย ชุดที่ 24 (3 กรกฎาคม พ.ศ. 2554 - 9 ธันวาคม พ.ศ. 2556) เป็นสมาชิกสภาผู้แทนราษฎรของประเทศไทย มีจำนวนสมาชิกทั้งสิ้น 500 คน โดยมาจากการเลือกตั้งแบบแบ่งเขต 375 คน และการเลือกตั้งแบบบัญชีรายชื่อ 125 คน ซึ่งมีการเลือกตั้งเมื่อวันที่ 3 กรกฎาคม พ.ศ. 2554
พระบาทสมเด็จพระปรมินทรมหาภูมิพลอดุลยเดช ทรงพระกรุณาโปรดเกล้าฯ ให้สมเด็จพระบรมโอรสาธิราช สยามมกุฎราชกุมาร (พระราชอิสริยยศในขณะนั้น) เสด็จพระราชดำเนินไปทรงปฏิบัติพระราชกรณียกิจแทนพระองค์ เปิดประชุมรัฐสภา ณ พระที่นั่งอนันตสมาคม พระราชวังดุสิต ลานพระบรมรูปทรงม้า เมื่อวันที่ 1 สิงหาคม พ.ศ. 2554  ในวันต่อมา เลขาธิการสภาผู้แทนราษฎรได้นัดประชุมสมาชิกสภาผู้แทนราษฏร ที่ประชุมมีมติเลือกนายสมศักดิ์ เกียรติสุรนนท์ เป็นประธานสภาผู้แทนราษฎร
จำนวนสมาชิกสภาผู้แทนราษฎรจำแนกตามพรรค ประเภท และภาค

| 0 | 1 | 2 | 3 | 4 | 5 | 6 | 7 | 8 | 9 |
| --- | --- | --- | --- | --- | --- | --- | --- | --- | --- |

| พรรค | บัญชี รายชื่อ | แบ่งเขต | แบ่งเขต | แบ่งเขต | แบ่งเขต | แบ่งเขต | แบ่งเขต | แบ่งเขต | รวม |
| พรรค | บัญชี รายชื่อ | กรุงเทพมหานคร | กลาง | เหนือ | ตะวันออกเฉียงเหนือ | ใต้ | ตะวันออก | ตะวันตก | รวม |
| เพื่อไทย | 61 | 9 | 47 | 35 | 104 | - | 6 | 2 | 264 |
| ประชาธิปัตย์ | 44 | 24 | 15 | 1 | 4 | 50 | 11 | 12 | 161 |
| ภูมิใจไทย | 5 | - | 8 | - | 13 | 1 | 2 | 4 | 33 |
| ชาติไทยพัฒนา | 4 | - | 11 | - | 1 | 1 | 1 | 1 | 19 |
| ชาติพัฒนา | 2 | - | 1 | - | 4 | - | - | - | 7 |
| พลังชล | 1 | - | - | - | - | - | 6 | - | 7 |
| รักประเทศไทย | 4 | - | - | - | - | - | - | - | 4 |
| มาตุภูมิ | 1 | - | - | - | - | 1 | - | - | 2 |
| รักษ์สันติ | 1 | - | - | - | - | - | - | - | 1 |
| มหาชน | 1 | - | - | - | - | - | - | - | 1 |
| ประชาธิปไตยใหม่ | 1 | - | - | - | - | - | - | - | 1 |
| รวม | 125 | 33 | 82 | 36 | 126 | 53 | 26 | 19 | 500 |
รายนามสมาชิกสภาผู้แทนราษฎรแบบบัญชีรายชื่อ

มีรายนามดังนี้